Broj: 711-I-2341-Pp-294/22-04-19

Zagreb, 25. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika** **Martina Martića, općinskog načelnika Općine Preseka**,na stručnom sastanku Povjerenstva održanom dana 25. listopada 2022.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznika Martina Martića, općinskog načelnika Općine Preseka, u odnosu na okolnost da obveznik u imovinskoj kartici nema upisan automobil marke Volkswagen, već automobil marke Mercedes iz 2007.g. koji više ne posjeduje, neće se pokrenuti, jer je obveznik stjecanje novog automobila u 2022.g. dužan prijaviti u godišnjoj imovinskoj kartici koju je dužan podnijeti do 31. siječnja 2023.g.**

Obrazloženje

Povjerenstvo je dana 06. lipnja 2022.g. na temelju neanonimne prijave, otvorilo predmet protiv obveznika Martina Martića, općinskog načelnika Općine Preseka, povodom koje se vodi pod brojem Pp-294/22.

U navedenoj prijavi prijavitelj, između ostalog, ističe kako obveznik u svojoj imovinskoj kartici ima prijavljen automobil marke Mercedes iz 2007.g. te navodi da obveznik više ne posjeduje isti automobil, već da je vlasnik automobila marke Volkswagen te da isti u nije prijavljen u imovinskoj kartici.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika, Povjerenstvo je utvrdilo da Martin Martić obnaša dužnost općinskog načelnika Općine Preseka od 07. lipnja 2021.g., slijedom čega je dužan postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo ističe kako je obveznik Martin Matić stupio na dužnost za vrijeme važenja ranijeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) kojim je bila propisana dužnost podnošenja imovinske kartice u slučaju bitne promjene na imovini.

S obzirom na navedenu zakonsku odredbu, te da je u ovome slučaju Pp-294/22 spis formiran nakon stupanja ZSSI-a na snagu dana 25. prosinca 2021., a obveznik i dalje obnaša javnu dužnost općinskog načelnika Općine Preseka, postupak će se voditi sukladno procesnim i materijalnim odredbama novog ZSSI-a.

Povjerenstvo je radi ispitivanja prijave zatražilo od Ministarstva unutarnjih poslova, Uprave za imigraciju, državljanstvo i upravne poslove, Sektora za upravne poslove i državljanstvo, Službe za upravne poslove ( u daljnjem tekstu MUP) zatražilo podatak o vozilima u vlasništvu Martina Martića od prvog unosa u evidenciju do dana slanja dopisa.

MUP je odgovorio na traženje Povjerenstva navodeći da je na ime Martin Martić registrirano vozilo Volkswagen tip Passat te da je navedeno vozilo registrirano na imenovanog dana 17. ožujka 2022.g., a kao prilog dokazu vlasništva dostavljen je i račun trgovačkog društva. Iz navedenog računa razvidno je da je obveznik Martin Martić kupio navedeno vozilo dana 17. ožujka 2022.g.

Člankom 10. stavcima 1., 2. , 3. i 4. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom i to u roku od 30 dana od dana stupanja na dužnost te u roku od 30 dana po prestanku obnašanja dužnosti, dok su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu, s time da su svi obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno članku 11. stavku 5. ZSSI-a podaci o stečenoj imovini obuhvaćaju podatke o pokretninama koje se upisuju u javni registar i pokretninama veće vrijednosti.

Slijedom navedenog, a budući da je utvrđeno da je obveznik stekao automobil marke Volkswagen 17. ožujka 2022.g., obveznik će biti dužan prijaviti navedeni automobil tek u imovinskoj kartici koju je sukladno članku 10. stavku 4. ZSSI-a dužan podnijeti do 31. siječnja 2023.g.

Sukladno svemu navedenom, Povjerenstvo je donijelo odluku kao u izreci ovoga zaključka.

 PREDSJEDNICA POVJERENSTVA

 Nataša Novaković, dipl. iur.

Dostaviti:

 1. Obveznik Martin Martić, osobnom dostavom

 2. Podnositelju, putem e-mail adrese

 3. Objava na internetskoj stranici Povjerenstva po dostavi obvezniku

 4. Pismohrana